Atvinnuþróunarfélag Eyjafjarðar hefur lengi talað fyrir bættu raforkuöryggi á Norðurlandi . Eitt af aðalverkefnum þess frá árinu 2012 hefur verið að berjast fyrir uppbyggingu nýrrar byggðalínu en hún hefur mætt mikilli andstöðu ákveðinna hópa . Sérstaklega hefur ný byggðalína frá Blöndu til Eyjafjarðar mætt andstöðu en sá kafli er elsti hluti byggðalínunnar og orðinn mjög veikur . Áhrif veðurofsans undanfarna daga hefur sýnt að nauðsynlegt er að ráðast í þessa uppbyggingu . Rafmagnsleysið hefur haft áhrif á fjarskipti , húshitun , atvinnurekstur og dæmi eru um að heilbrigðisstofnanir hafi verið án rafmagns í einhver tíma . Allt samfélagið er orðið háðara rafmagni en áður og vægi þess mun aukast á næstu árum með orkuskiptum í samgöngum . Innviðirnir verða því að vera í lagi og það hlýtur að vera forgangsatriði hjá stjórnvöldum að byggja meira öryggi inn í raforkukerfið , m.a. með öflugri burðarlínum . Flutningskerfið verður að vera þannig útbúið að fólk geti treyst því . Úrelt byggðalínukerfi Byggðalög við Eyjafjörð hafa um langt skeið búið við skert aðgengi að raforku vegna flutningstakmarkana í gömlu og úreltu byggðalínukerfi . Kerfið er orðið rúmlega 30 ára gamalt og elsti hluti þess , frá Skagafirði til Akureyrar , er 44 ára . Flutningsgetan er einungis 100 megavött sem er aðeins lítill hluti af þeim 2.757 megavöttum sem eru uppsett afl í landinu , eða 4% . Kerfið getur ekki lengur afhent næga orku með öruggum hætti eða tekið við nýrri orku og því er ekkert svigrúm fyrir aukna rafmagnsnotkun . Óöryggið verður meira og meira sem árin líða og kerfið eldist . Vandamálið tengist ekki eingöngu Eyjafirði heldur stefnir í orkuskort víða um land á komandi áratugum við óbreytt ástand . Afleiðingarnar fyrir samfélagið við Eyjafjörð eru margvíslegar . Straumleysi er algengara , spennusveiflur tíðari , rafmagnstæki á heimilum skemmast og fyrirtæki verða fyrir beinu tjóni vegna stöðvunar framleiðslu og tjóns á búnaði . Tjónið hleypur á hundruðum milljóna króna og fer vaxandi . Óþolandi andstaða við styrkingu innviða Landsnet hefur verið með áform um uppbyggingu og styrkingu flutningskerfisins og hefur sett fram tillögur í kerfisáætlun . Allar miða þær að því að skila mikilli aukningu í stöðugleika raforku ásamt töluverðri getu til að flytja afl milli landshluta með stuttum línum samanborið við byggðalínuhringinn . Því miður hefur Landsnet hvorki komist lönd né strönd með áætlanir sínar . Ástæðan er fyrst og fremst vegna deilna ýmissa aðila um framkvæmdirnar , þ.e. hvar rafmagnslínurnar eiga að liggja . Á meðan staðið er í kærumálum og deilum fyrir dómstólum um nauðsynlegar framkvæmdir til innviðauppbyggingar raforkukerfisins heldur byggðalínan áfram að eldast og orkuskortur í Eyjafirði að aukast . Atvinnuuppbygging og atvinnuþróun á svæðinu á sér enga framtíð við þessi skilyrði . Engir möguleikar eru til að ráðast í ný verkefni , stór eða smá , þar sem orkan er af skornum skammti eða er ekki til staðar . Stjórnvöld verða að grípa inní og stöðva þessa þróun því raforkukerfið snýst um þjóðaröryggi .